2022 7 25
LT
Europos Sąjungos oficialusis leidinys
L 196/5
(22)
Reglamento (ES) 2019/2088 2 straipsnio 17 punkte tvari investicija apibrėžiama kaip investicija į ekonominę veiklą, kuria prisidedama prie aplinkos apsaugos ar socialinio tikslo, arba investicija į žmogiškąjį kapitalą arba palankių ekonominių ar socialinių sąlygų neturinčias bendruomenes, su sąlyga, kad tokios investicijos nedaro reikšmingos žalos nė vienam iš šių tikslų, o investuojamosios bendrovės laikosi gero valdymo praktikos.
Principas „nedaryti reikšmingos žalos“ yra ypač svarbus finansinių produktų, kurių tikslas – tvarios investicijos, atveju, nes šio principo laikymasis yra būtinas kriterijus vertinant, ar investicija pasiekiamas tvarių investicijų tikslas.
Tačiau tas principas taip pat taikomas finansiniams produktams, kuriais skatinami aplinkos ar socialiniai ypatumai, kai naudojant tuos finansinius produktus daromos tvarios investicijos, nes finansų rinkos dalyviai turėtų atskleisti padarytų tvarių investicijų dalį.
Todėl finansų rinkos dalyviai, teikiantys finansinius produktus, kuriais skatinami aplinkos ar socialiniai ypatumai ir kuriais iš dalies vykdomos tvarios investicijos, arba finansinius produktus, kurių tikslas yra tvarios investicijos, turėtų pateikti informaciją, susijusią su principu „nedaryti reikšmingos žalos“.
Principas „nedaryti reikšmingos žalos“ yra susijęs su atskleidžiamu pagrindiniu neigiamu investavimo sprendimų poveikiu tvarumo veiksniams.
Todėl atskleidžiant informaciją apie finansinius produktus, susijusią su principu „nedaryti reikšmingos žalos“, turėtų būti paaiškinta, kaip buvo atsižvelgta į neigiamo poveikio rodiklius.
Be to, kadangi ta atskleidžiama informacija yra glaudžiai susijusi su Europos Parlamento ir Tarybos reglamentu (ES) 2020/852 (4), tikslinga reikalauti papildomos informacijos apie investicijų suderinimą su tame reglamente nustatytomis būtiniausiomis apsaugos priemonėmis;
(23)
kad galutiniai investuotojai galėtų geriau suprasti siūlomas investavimo strategijas, finansų rinkos dalyviai turėtų naudoti interneto svetainėse atskleidžiamą su tvarumu susijusią informaciją, kad galėtų plačiau informuoti apie klausimus, kurie glaustai atskleidžiami ikisutartiniuose dokumentuose, ir pateikti tiems galutiniams investuotojams svarbią papildomą informaciją.
Prieš sudarydami sutartį, finansų rinkos dalyviai turėtų informuoti galutinius investuotojus apie tai, kad svetainėje galima rasti daugiau su konkrečiais produktais susijusios išsamesnės informacijos, ir pateikti jiems nuorodą į tą informaciją;
(24)
atskleidžiant informaciją apie produktus interneto svetainėje turėtų būti pateikta papildomos išsamios informacijos apie atitinkamam finansiniam produktui taikytą investavimo strategiją, įskaitant investuojamųjų bendrovių gero valdymo vertinimo politiką ir metodikas, taikomas vertinant, ar finansinis produktas atitinka aplinkos ar socialinius ypatumus arba ar juo siekiama tvarių investicijų tikslų.
Be to, finansų rinkos dalyviai savo interneto svetainėje turėtų skelbti aiškią, glaustą ir suprantamą informacijos, kuri yra periodiškai teikiamos informacijos dalis, santrauką;
(25)
kiek tai susiję su Reglamento (ES) 2019/2088 11 straipsnyje reikalaujamos periodiškai atskleidžiamos informacijos turiniu, finansų rinkos dalyviai turėtų atskleisti minimalų standartizuotų ir palyginamų kiekybinių ir kokybinių rodiklių rinkinį, kuriuo parodoma, kaip užtikrinama, kad kiekvienas finansinis produktas atitiktų juo skatinamus aplinkos ar socialinius ypatumus arba siekiamą tvarių investicijų tikslą; Tie rodikliai turėtų būti susiję su finansinio produkto struktūra ir investavimo strategija, kaip aprašyta ikisutartinėje finansinio produkto informacijoje.
Visų pirma, siekiant užtikrinti atskleidžiamos ikisutartinės ir periodinės informacijos nuoseklumą, finansų rinkos dalyviai periodiškai atskleidžiamoje informacijoje turėtų nurodyti konkrečius tvarumo rodiklius, minimus ikisutartinėje informacijoje ir taikomus vertinant, kaip yra užtikrinti aplinkos ar socialiniai ypatumai arba kaip yra pasiektas tvarių investicijų tikslas;
(26)
būtina užtikrinti, kad galutiniai investuotojai turėtų aiškią finansinio produkto investicijų apžvalgą.
Todėl pagal Reglamento (ES) 2019/2088 11 straipsnį reikalaujamose periodinėse ataskaitose finansų rinkos dalyviai turėtų pateikti informaciją apie penkiolikos didžiausių finansinio produkto investicijų poveikį.
Tos didžiausios investicijos turėtų būti atrenkamos remiantis investicijomis, kurioms per periodinės ataskaitos apimamą laikotarpį tenka didžiausia investicijų dalis ir kurios apskaičiuojamos atitinkamais intervalais, kad būtų reprezentatyvios tuo laikotarpiu.
Tačiau tais atvejais, kai pusę finansinio produkto investicijų sudaro mažiau nei penkiolika investicijų, finansų rinkos dalyviai turėtų pateikti informaciją tik apie tas investicijas.
Be to, siekiant užtikrinti tinkamą palyginamumą pagal laiko kategoriją, finansų rinkos dalyviai turėtų kasmet pateikti istorinį savo periodinių ataskaitų palyginimą su bent penkių ankstesnių laikotarpių ataskaitomis, jei jos yra;
(4) 2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13).